Nóg ŉ Lions-Springbok vat die pad oorseeAndries Coetzee – nóg ŉ Lionsspeler wat oorsee gaan speel. (Foto: GB Jordaan) Wat staan in die pad van ŉ Suid-Afrikaanse rugbyspeler om oorsee te gaan, veral as hy nie die Springbokafrigter, Rassie Erasmus, se groep van 43 kon haal nie? Niks nie! Die rand het vroeg Maandagoggend teen R16,91 teenoor die Britse pond en R14,79 teenoor die euro verhandel. Maak maar vinnig sommetjies en dis heeltemal te verstane waarom die Lions se heelagter Andries Coetzee verbind word met ŉ skuif na Toulon in Frankryk. Coetzee het boonop sy plek in die Springbokgroep verloor. Hoekom sal hy dus in Suid-Afrika aanbly? Boonop is die beperking om nie spelers vir die Springbokspan te oorweeg as hulle nog nie in 30 toetse gespeel het nie, vir die volgende twee jaar op die rak geplaas. Coetzee se moontlike skuif volg op die hakke van die Stormers se ysterloskopstut JC Janse van Rensburg, wat op pad is na Grenoble in Frankryk. Kan iemand vir Janse van Rensburg kwalik neem? Hy verfrommel al jare lank die land se voorste vaskopstutte, maar Erasmus het Ox Nché, Steven Kitshoff, Beast Mtawarira en moontlik ook Trevor Nyakane (veelsydige vaskop) bo hom verkies. Net ŉ week gelede is bevestig dat Franco Mostert en Ruan Dreyer (saam met Jaco Kriel) op pad is na Gloucester en daar is sterk bespiegelinge dat Rohan van Rensburg en Elton Jantjies ook die paadjie oorsee sal vat. Wat kommerwekkend is, is dat Erasmus se tweede- en derdeliniespelers nie die mas opgekom het toe Wallis die Springbokke Saterdag in Washington met 22-10 geklop het nie. Ewe skielik lyk die Springbokspens nie so vol soos waarop daar gehoop is nie.